《恭题皇上所御画扇二首 咏鹡鸰葵兰二花 咏白燕梨杏二花》
明代·赵用贤

花鸟芳菲禁苑中，画图省识见春风。香飘兰气千茎碧，日丽葵心万朵红。

当暑移来看皎洁，自天题处转青葱。鹡鸰原上休相急，已荷皇仁祝网同。

春城骀荡日初长，白燕双飞度苑墙。千树晓霞迷杏艳，一帘晴雪泛梨香。

回风舞共花为雨，带月看来羽作裳。莫向昭阳营旧垒，君王原薄汉宫妆。

作者简介：（1535—1596）苏州府常熟人，字汝师，号定宇。隆庆五年进士。万历初，授检讨。疏论张居正父丧夺情，与吴中行同杖除名。居正死，复故官，进右赞善。历官南京祭酒、吏部侍郎。二十一年，为王锡爵排挤罢归。工诗文，与王道行等称“续五子”；又与胡应麟等称“末五子”。有《国朝典章》、《三吴文献志》、《因革录》、《松石斋集》等。